כוח רדואן

כוח רדואן, או: יחידה 125 הוא יחידת העילית של ארגון הטרור חזבאללה, שמטרתה לחדור לישראל בעת מלחמה ולכבוש את אזורי הספר והגליל.

היסטוריה
היחידה הוקמה לאחר מותו של מפקד הזרוע הצבאית של חזבאללה עימאד מורנייה תחת השם "כוח ההתערבות המהירה". זוהי יחידה אורגנית וותיקה שהייתה חלק מהמערך הלוחם של חזבאללה. יחידה זו הייתה אחראית לחטיפתם של החיילים אלדד רגב ואהוד גולדווסר בשנת 2006, במה שהוביל לפריצת מלחמת לבנון השנייה.

לאחר חיסול מורניה בידי ישראל בשנת 2008, שמה של היחידה שונה לשמו המבצעי של מורניה: "חאג' רדואן". במסגרת זו היחידה נבנתה מחדש. הכוחות אומנו וחומשו על אדמות איראן ולבנון, תחת הדרכה צמודה של לוחמים מכוח קודס האיראני בפיקודו של גנרל קאסם סולימאני. לפי כמה דיווחים היא נבנתה באופן דומה לזה של יחידת אגוז הישראלית.

מטרות וארגון
מטרתה העיקרית של כוח רדואן הינה לממש את חזון תוכנית הפלישה של מנהיג חזבאללה חסן נסראללה ליישובי צפון הארץ. על פי תוכנית החזון, ביום הפלישה לגליל יחדרו בו זמנית אלפי לוחמים של הכוח לישראל דרך מנהרות הארגון שנחפרו לשטח ישראל ודרך חציית הגדרות. כוחות הארגון יפשטו על היישובים הסמוכים לגבול, יכבשו אותם ויחזיקו בתושביהם כבני ערובה שישמשו להם כמגן אנושי כנגד תקיפה של צה"ל. כוחות היחידה יחולקו ל-5 פלוגות שיצאו מיישובים לבנונים הסמוכים לגבול. במקביל כוחות חזבאללה ימטירו לשטח ישראל מאות רקטות לאזור הגליל בכדי להקשות על כוחות צה"ל לעצור את התקדמות הכוחות לעבר היישובים.

לפי ההערכות, היחידה מונה כ-2,500 לוחמים לפחות, המהווים כחמישה אחוזים מסך כוח האדם המוערך של חזבאללה (25,000 לוחמים ומספר דומה של מילואים). המסוגלות של הכוח גבוהה בהרבה מזו של הלוחם הממוצע של חזבאללה. ליחידה מתקבלים צעירים בגילאי 18 ובתחילת שנות העשרים לחייהם. הם נבחרים בקפידה אחר בדיקות דת אדוקות ועמידה באתגרי שטח קשים. במהלך מלחמת האזרחים בסוריה היחידה השתתפה בלחימה באופן פעיל וצברה ניסיון אופרטיבי בשטח, כולל גם הפעלה של כלים כבדים, תותחים, שריון, מודיעין ועוד. מפעם לפעם ארגון חזבאללה מפרסם סרטון תדמית של כוח רדואן מדמה כיבוש מוצב ישראלי.

מלבד האימונים הסדירים היחידה הקימה שורה של עמדות סמוכות ביותר לגבול ישראל. אלו בדרך כלל מכולות, אבל סביבן מתבצעת פעילות לוגיסטית נרחבת של תנועת ככלי רכב ואספקה, סיורים ותצפיות, זאת במטרה להרגיל את ישראל לנוכחות הכוחות מעבר לגבול.

בראש היחידה עומד עלי טבאטבאי, מפקד שטח בכיר בחזבאללה שהיה צמוד לרמטכ"לי הארגון עימאד מורנייה ומוסטפא בדר א-דין עד לחיסולם.

התמודדות ישראל
תוכנית "הפלישה לגליל" תוכננה להתבצע בעיקר באמצעות מנהרות תקיפה שחזבאללה בנה וטיפח במשך שנים רבות לאורכו של הגבול עם ישראל. עם זאת, בדצמבר 2018, המנהרות נחשפו על ידי המודיעין הישראלי, וצה"ל יצא למבצע מגן צפוני מטרה להשמידן. במהלך המבצע חשף צה"ל שש מנהרות התקפיות שחודרות לשטח ישראל. המנהרה האחרונה והארוכה ביותר נחשפה ב-12 בינואר 2019, והיא כללה מסילות לשינוע ציוד ופסולת בעומק 55 מטר. יום לאחר מכן הודיע צה"ל על השלמת איתור כלל המנהרות שחפר חזבאללה, והכריז כי "הוסר איום המנהרות מלבנון". למרות זאת, חזבאללה לא זנח את תוכניותיו לחדור לשטח ישראל, והיא עדיין אחת המשימות המרכזיות של יחידת רדואן.

בכדי להתמודד עם האיום מחציית הגבולות פועלת ישראל בית היתר לבניית מכשול קרקעי פיזי בגבול לבנון (פרויקט אבן משתלבת), המורכב משילוב של חומות בטון גבוהות, עבודות עפר ליצירת צוקים גבוהים ואמצעים טכנולוגיים שיקשו על חדירה קרקעית לשטח ישראל. מלבד זאת פועלת ישראל באופן סדיר בחסימת פירי מנהרות שנחפרות על ידי הארגון, דרכן אמורים הלוחמים לחדור לישראל, וכן בסיכולים ממוקדים של אנשיו.

במאי 2023 נערך בפיקוד הצפון של צה"ל כנס אליו הוזמנו מפקדים מיחידות העילית של צה"ל, במטרה ללמוד ולהעמיק על יכולות כוח רדואן. בכנס הוקרנו סרטונים מבוימים המדמים פעולה של הארגון, במטרה ללמוד ולהמחיש את כוחו בהגנה ובהתקפה. במהלך הכנס ציין הרמטכ"ל הרצי הלוי כי ישנה "האדרת יתר" של הארגון, והעיר שעל ישראל לנצל את נקודת החולשה של הכוח – הקושי בשמירה על חשאיות.

קישורים חיצוניים
 The Radwan Unit (Radwan Force – Unit 125), באתר מרכז עלמא – מרכז מחקרי חינוכי לאתגרי הביטחון של ישראל בצפון.

הערות שוליים 

חזבאללה